Michael Bjerre kan komme til Horsens og besøge sin familie for næsten 2.000 kroner mindre, end det koster med DSB. Men på trods af de høje priser, er servicen også horribel, mener familiefaderen, der nu har fået nok af De Danske Statsbaner efter en tur til Jylland.

En tur til Horsens blev dråben, der fik bægret til at flyde over for Michael Bjerre, efter familien på fem skulle besøge børnenes bedsteforældre. Nu vil han aldrig nogensinde køre med DSB igen.

»Ikke alene yder busselskaberne bedre service end DSB – herunder gratis kaffe og transport i topmoderne dobbeltdækkerbusser. Forskellen i billetpris er abnorm,« skriver Michael Bjerre på sin blog på Berlingske.dk.

Udfaldet kommer, fordi den vrede far, som til daglig arbejder som politisk redaktør på Berlingske, endnu engang har taget sine tre børn med på en dyr tur til næsten 3.000 kroner, som var fyldt med forsinkelser og 'dumme undskyldninger.'

Toget til Jylland var allerede en halv time forsinket og havde ikke en gang forladt perronen på Københavns Hovedbanegård endnu, men irritationen kom for alvor, da toget endelig forlod perronen, og passagererne fik forklaringen i højttaleren på, hvorfor toget var forsinket.

»DSB beklager forsinkelsen, der skyldes mangel på personale,« lød det.

Kontrolløren kom forbi for at tjekke billetter lidt senere, og han kunne ingen information give om turen. Han fortalte familien, hvordan han var blevet hasteindkaldt i sidste øjeblik, og han anede ifølge familiefaderen ikke, hvorvidt passagererne skulle skifte i Fredericia for at komme længere nordpå i Jylland.

Han viste blot, at han selv ville stå af i Odense.

Og nu har Michael Bjerre så fået nok.

»Episoden blev for overtegnede bare endnu et bevis på, hvor grelt det står til med service, når man har indløst en billet til De Danske Statsbaner. Forsinkelser er blevet dagligdag, forklaringerne langt ude, og end ikke en enkelt kop kaffe kan man længere købe, når man rumler af sted i timevis på tværs af det ganske land i slidte tog,« skriver han.

Han har regnet på det. Turen kostede 2.900 kroner for tre børn og to voksne med pladsbillet. Men med et af de konkurrerende busselskaber, kan de komme af sted for 1.200 kroner og dermed spare næsten 1.700 kroner.

»Hvis det så bare var billigt. Men nej. DSB opererer med så høje priser, at man ofte kan flyve tur-retur til en europæisk storby for mindre, end det koster at tage toget fra København til Jylland. Et kort visit hos familien på den anden side af Storebælt er med andre ord blevet en udgift, der kan slå bunden ud af næsten enhver families budget og endog konkurrere med en ferietur til udlandet,« skriver han harmdirrende.

Derfor var turen den aller sidste, familien har taget med DSB. Den går simpelthen ikke længere, skriver han.

»Det gør den så heller ikke længere for vores familie. For nu ruller vi – naturligvis – i stedet af sted med bus, når børnenes bedsteforældre i Jylland skal besøges.«